《送海刚峰大理祭告南海兼归省》
明代·郭棐

北宸分使节，南斗焕星精。礼为怀柔重，恩先海渎清。

暂辞螭陛出，言指雁城行。杨柳牵离思，芙蓉引去旌。

风云万里意，歧路十年情。粤水今龙跃，朝阳昔凤鸣。

馨香神尽格，禋祀典初成。跂尔瞻铜柱，悠然望玉京。

且承萱幄喜，矧是锦衣荣。莫久淹乡国，遄来答圣明。

作者简介：明广东南海人，字笃周。幼从湛若水学，与闻心性之旨。嘉靖四十一年进士，授礼部主事。穆宗即位，次日传封七夫人御札将出。棐谏诤，事乃罢。后终官光禄寺正卿。有《粤大记》、《岭海名胜记》、《四川通志》等。